Austin, Texas

Austin este capitala statului Texas al Statelor Unite ale Americii, precum și sediul comitatului Travis cu porțiuni ale suprafeței care se extind în comitatele Hays și Williamson. Încorporat la 27 decembrie 1839, a fost și este în continuare unul dintre orașele majore din Statele Unite cu una dintre cele mai mari creșteri ale populației, în special în ultimele decenii. Istorie Zona orașului Austin, inclusiv comitatele Travis și Williamson, sunt locuite cel puțin din anul 9200 î.Hr., încă din perioada târzie a Pleistocenului. Cele mai vechi urme de locuire sunt asociate culturii Clovis, fiind documentate în special la situl arheologic Gault, situat între Georgetown și Fort Cavazos. La sosirea coloniștilor europeni, regiunea era locuită de tribul Tonkawa, iar Comanșii și Apașii Lipan traversau frecvent zona. Exploratori spanioli au trecut prin regiune, iar în 1730 a fost înființată temporar o misiune catolică pe malul sudic al râului Colorado (actualul Zilker Park), mutată ulterior la San Antonio de Béxar. În anii 1830, pionierii s-au stabilit de-a lungul râului Colorado. După obținerea independenței față de Mexic (1835–1836), Texas a devenit republică, iar în 1839 a fost ales locul noii capitale, numită inițial Waterloo, apoi Austin, în onoarea lui Stephen F. Austin. Orașul a fost planificat de Edwin Waller, iar Planul Waller stă și astăzi la baza centrului orașului. Conflictele cu Comanșii s-au încheiat în mare parte în 1840, iar comitatul Travis a fost înființat în același an. Capitala a fost temporar mutată din Austin din motive politice și de securitate, dar în 1845 Austin a devenit definitiv sediul guvernului și Texas a fost anexat Statelor Unite. În secolul al XIX-lea și începutul secolului XX, Austin s-a dezvoltat ca centru administrativ, educațional (Universitatea din Texas, 1883) și comercial, mai ales după construirea căilor ferate. Perioada postbelică a adus creștere economică, însă și o segregația rasială puternică. După cel de-al Doilea Război Mondial, Austin a devenit un important centru metropolitan, universitar și high-tech, iar din anii 1970 s-a remarcat la nivel național prin muzică, festivaluri (South by Southwest, Austin City Limits Festival) și cultură. Geografie Austin, capitala de stat cea mai sudică a celor 48 de state continentale SUA, se află în centrul statului Texas, pe râul Colorado. Orașul este situat la 235 kilometri nord-vest de Houston, 293 kilometri sud de Dallas și 119 kilometri nord-est de San Antonio. Ocupă o suprafață totală de 305,1 mile pătrate (790,1 km²), dintre care aproximativ 7,2 mile pătrate sunt apă. Austin se află pe râul Colorado, cu trei lacuri artificiale în limitele orașului: Lacul Lady Bird, Lacul Austin și Lacul Walter E. Long. Barajul Mansfield și o parte din Lacul Travis se află și ele în limitele orașului. Altitudinea la care se află orașul variază între 130 și aproximativ 305 metri de la nivelul mării. Partea de est este relativ joasă și plată cu soluri argiloase, iar partea de vest este mai înaltă, ușor deluroasă cu dealuri care fac parte Texas Hill Country. Zonele cu piatră calcaroasă sunt frecvent afectate de inundații din cauza ploilor torențiale. Pentru a controla scurgerea apei și a genera energie hidroelectrică, Lower Colorado River Authority operează un sistem de baraje care formează lacurile Texas Highland Lakes, folosite și pentru recreație. Austin se află la intersecția a patru regiuni ecologice majore, fiind o "oază verde" cu un climat subtropical cu veri foarte calde și ierni relativ umede. Zona este ecologic și biologic diversă, găzduind numeroase specii de plante și animale. Aceasta include multe tipuri de flori sălbatice, în special lupini albaștri (bluebonnets), unii plantați chiar de Lady Bird Johnson, soția fostului președinte Lyndon B. Johnson. Solurile orașului variază de la argilă ușoară deasupra pietrei calcaroase în partea de vest la nisipuri fine în est, cu proprietăți alcaline și conținut de carbonat de calciu. Economie Zona metropolitană Austin a înregistrat un produs intern brut de 248 miliarde dolari în 2023, consolidându-și statutul de hub major pentru tehnologia de vârf. Universitatea din Texas alimentează constant sectorul tech și apărare prin mii de absolvenți anuali în inginerie și informatică, creând un flux stabil de specialiști în aceste domenii economice. Economia regională a fost puternic modelată de boom-ul dot-com din anii 1990 și de prăbușirea ulterioară, datorită concentrării ridicate de companii high-tech. Printre cei mai mari angajatori se numără Austin Independent School District, consiliul local, Dell Technologies, guvernul federal SUA, NXP Semiconductors, IBM, rețelele medicale St. David's și Seton, statul Texas și Universitatea din Texas.[1] Regiunea găzduiește un ecosistem tehnologic impresionant, incluzând giganți precum Apple (cel mai mare campus în afara Cupertino), Amazon, AMD, Google, Meta, Tesla, Intel, Nvidia, Oracle, IBM și Samsung, care au generat porecla de "Silicon Hills". În 2018, companiile din zona metropolitană Austin au atras investiții totale de 1,33 miliarde de dolari. Aceste investiții reprezentau peste 60% din totalul investițiilor din întregul stat Texas, în anul respectiv. Demografie Recensământul din 2020 La recensământului populației din 2020, Austin avea o populație de 961,855. Vârsta medie era de 33.0 de ani. 19.4% din rezidenți aveau sub 18 ani, pe când 9.5% dintre aceștia aveau 65 de ani sau peste. Pentru fiecare 100 de femei erau 102.0 bărbați. Orientare sexuală și identitate Conform unui studiu completat în 2014 de Gallup, a fost estimat că 5.3% din rezidenții Zonei Metropolitane Austin se identificau ca parte a LGBT. Religie Conform Sperling's BestPlaces, 52.4% din populația totală a orașului se declara religioasă în 2018. Majoritatea locuitorilor erau creștini; aproximativ 25.2% dintre aceștia erau afiliați bisericii Romano-Catolice. Acest procentaj era apropiat de valoarea națională, unde 23% din americani se identificau cu fiind catolici în 2016. Alte grupuri creștine semnificative erau baptiștii (8.7%), urmați de metodiști (4.3%), mormoni (1.5%), anglicani (1.0%), luterani (0.8%), penticostali (0.3%) și alți creștini. Al doilea cel mai mare grup religios cu care locuitorii orașului Austin se identificau era islamismul; aproximativ 0.8% din numărul total de americani erau musulmani. Cel mai mare număr de musulmani erau suniți, cu un număr mic de șiiți. Comunitatea islamică din oraș este afiliată Societății Islamice din America de Nord. Iudaismul forma mai puțin de 0.1% din numărul total de credincioși din Austin cu ortodocși, liberali și conservatori prezenți în această comunitate. Același studiu arăta prezența budiștilor și hinduși care alcătuiau aproximativ 0.9% din totalul credincioșilor. Pe lângă aceste grupuri religioase, Austin găzduiește și o comunitate activă de umaniști seculari, care realizează emisiuni de televiziune difuzate la nivel național și se implică în activități caritabile. Cultură "Keep Austin Weird" ("Păstrează Austin ciudat") a fost timp de ani de zile un motto local, folosit pe stickere de mașină și tricouri. Acest motto nu este folosit doar pentru a promova excentricitatea și diversitatea orașului Austin, ci are și scopul de a susține afacerile locale independente. Potrivit cărții Weird City (2010), expresia a fost lansată de un bibliotecar al Austin Community College, Red Wassenich, și de soția sa, Karen Pavelka, care erau îngrijorați de "rapida alunecare a orașului Austin în comercialism și supradezvoltare". De la apariția sa, sloganul a fost interpretat în multe feluri, dar rămâne un simbol important pentru mulți locuitori ai orașului care doresc să își exprime îngrijorarea față de creșterea și dezvoltarea accelerată. Austin are o lungă istorie de opoziție vocală a cetățenilor față de proiecte de dezvoltare considerate că ar degrada mediul sau ar amenința peisajele naturale și culturale. Conform companiei Nielsen, adulții din Austin citesc și contribuie la bloguri mai mult decât cei din orice altă zonă metropolitană din Statele Unite și au cel mai ridicat nivel de utilizare a internetului din Texas. În 2013, Austin a fost cel mai activ oraș pe Reddit, având cel mai mare număr de vizualizări pe cap de locuitor. South Congress este un district comercial care se întinde de-a lungul South Congress Avenue, pornind din centrul orașului. Zona găzduiește cafenele, magazine excentrice, restaurante, food truck-uri, rulote și este locul unde se desfășoară diverse festivaluri. Acest cartier se mândrește cu faptul că "păstrează Austin ciudat", mai ales în contextul dezvoltărilor din zonele învecinate. Mulți locuitori ai orașului atribuie popularitatea cartierului și datorită vederii directe către Capitoliul statului Texas. Rainey Street Historic District este un cartier în centrul orașului, ocupat inițial din case tip bungalow construite la începutul secolului al XX-lea. Începând cu anii 2010, această fostă stradă rezidențială de clasă muncitoare s-a transformat într-un popular cartier de viață de noapte. Multe dintre casele istorice au fost renovate și transformate în hoteluri, condominii, baruri și restaurante, multe dintre ele având verande mari și curți exterioare pentru clienți. Districtul Rainey Street găzduiește, de asemenea, Centrul Cultural Mexicano-American Emma S. Barrientos. Austin face parte din Rețeaua Orașelor Creative UNESCO, la categoria Arte media. Personalități din Austin Dabney Coleman (n. 1932), actor Ben Crenshaw (n. 1952), jucător de golf profesionist Tom Ford (n. 1961), designer de modă și regizor de film Stone Cold Steve Austin (n. 1964), wrestler profesionist și actor Ethan Hawke (n. 1970), actor Nelly (n. 1974), rapper Ben McKenzie (n. 1978), actor Drew Brees (n. 1979), jucător de fotbal american Mehcad Brooks (n. 1980), actor Gabriel Luna (n. 1982), actor Marshall Allman (n. 1984), actor Ciara (n. 1985), cântăreață Amber Heard (n. 1986), actriță Austin Amelio (n. 1988), actor Glen Powell (n. 1988), actor Aaron Moten (n. 1989), actor Dakota Johnson (n. 1989), actriță Vezi și Universitatea din Texas Referințe Legături externe City of Austin Austin Convention & Visitors Bureau Austin Chamber of Commerce Historic photographs from the Austin History Center, hosted by the Portal to Texas History Austin la Handbook of Texas Austin's Famous Karaoke Scene Austin, Texas. Visul unor nopți de vară Arhivat în 8 august 2012, la Wayback Machine., 5 august 2012, Vlad Stoicescu, Adevărul